土地審裁處

土地審裁處係香港司法機構之一，根據《土地審裁處條例》而設立，有四位專業法官，包括由一名高等法院原訟法庭法官出任嘅土地審裁處庭長，同埋由三名區域法院法官出任嘅土地審裁處法官。審裁處重有兩位身為認可測量師嘅審裁處成員。庭長同法官可以單獨或會同審裁處成員審理案件，審裁處成員亦可以單獨審理案件。

司法管轄權
土地審裁處具有司法管轄權，可以審理同判定以下幾大類案件：

收回管有權案件
土地審裁處有權力裁定業主根據《業主與租客條例》或普通法而提出嘅收回樓宇管有權申請。呢類申請，審裁處除咗可以作出收回管有權嘅命令之外，亦有權作出繳納租金同中間收益嘅命令，處置租客遺留喺樓宇內嘅任何財物，同根據違反租賃或分租租賃嘅條件作出支付損害賠償嘅命令。

建築物管理案件
土地審裁處有權力裁定建築物管理嘅爭議，包括有關《建築物管理條例》同公契解釋同執行嘅爭議，委任或解散管理委員會，召開業主大會同委任管理人等事宜所引起嘅爭議。

補償案件
當政府因為進行公共發展而根據有關條例強制收返某啲人士嘅土地，或令到佢哋嘅土地減值，審裁處有權力裁定政府需要支付嘅補償款額。

強制土地售賣案件
多數份數業主根據《土地條例》為售賣土地作重新發展而提出申請，審裁處有權力作出裁定。

上訴案件
任何人士根據《差餉條例》、《地租條例》同《房屋條例》提出上訴，審裁處有權力作出裁定。

土地審裁處喺行使司法管轄權嘅時候，具有同高等法院原訟法庭相同嘅權力，可以授予衡平法或普通法嘅補救同濟助。

香港司法機構- 土地審裁處

香港嘅審裁處